**EVALUAREA TEMATICĂ A**

**PRIMĂRIEI MUNICIPIULUI BACĂU**

**PRIVIND IMPLEMENTAREA**

**STRATEGIEI NAŢIONALE ANTICORUPŢIE 2016 – 2020**

**Raport de evaluare**

**IUNIE 2019**

**I. INTRODUCERE**

* *Adresa fizică*: Calea Mărășești, nr. 6, Mun. Bacău
* *Adresa virtuală*: [www.municipiul](http://www.municipiul)bacau.ro
* *Cadrul legal care reglementează activitatea instituţiei*:

- Legea administrației publice locale nr. 215/2001, republicată, cu modificările și completările ulterioare (abrogată conform art. 597 alin. (2) lit. e) din O.U.G Nr. 57/2019, la momentul redactării raportului de evaluare);

- Legea nr. 393/2004 privind Statutul Aleşilor Locali, cu modificările şi completările ulterioare (abrogată conform art. 597 alin. (2) lit. h) din O.U.G Nr. 57/2019 2019, la momentul redactării raportului de evaluare);

* Legea nr. 273/2006 a finanţelor publice locale, cu modificările şi completările ulterioare;
* Legea nr. 52/2003 privind transparenţa decizională în administraţia publică, cu modificările şi completările ulterioare;
* Legea nr. 544/2001 privind liberul acces la informaţiile de interes public, cu modificările şi completările ulterioare;
* Hotărârea Guvernului României nr. 878/2005 privind accesul publicului la informaţia privind mediul, cu modificările şi completările ulterioare;
* Legea nr. 213/1998 privind proprietatea publică şi regimul acesteia, cu modificările şi completările ulterioare;
* Legea nr. 350/2001 privind amenajarea teritoriului şi urbanismul, cu modificările şi completările ulterioare;
* Legea nr. 51/2006 a serviciilor comunitare de utilităţi publice, republicată, cu modificările şi completările ulterioare;
* Legea nr. 92/2007 a serviciilor de transport public local, cu modificările şi completările ulterioare;
* Ordonanţa Guvernului României nr. 43/1997 privind regimul drumurilor, republicată, cu modificările şi completările ulterioare;
* Ordonanţa de Urgenţă a Guvernului României nr. 162/2008 privind transferul ansamblului de atribuţii şi competenţe exercitate de Ministerul Sănătăţii către autorităţile administraţiei publice locale, cu modificările şi completările ulterioare;
* Legea nr. 98/2016 privind achiziţiile publice;
* Hotărârea Guvernului României nr. 385/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice;
* Legea nr. 99/2016 privind achiziţiile sectoriale;
* Legea nr. 100/2016 privind concesiunile de lucrări şi concesiunile de servicii;
* Legea nr. 176/2010 privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative;
* Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei,cu modificările şi completările ulterioare;
* Legea nr. 251/2004 privind unele măsuri referitoare la bunurile primite cu titlu gratuit cu prilejul unor acţiuni de protocol în exercitarea mandatului sau a funcţiei;
* Legea nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii;
* Legea nr. 7/2004 privind Codul de conduită a funcționarilor publici, republicată (abrogată conform art. 597 alin. (2) lit. k) din O.U.G nr. 57/2019, la momentul redactării raportului de evaluare);
* Legea nr. 477/2004 privind Codul de conduită a personalului contractual din autoritățile și instituțiile publice (abrogată conform art. 597 alin. (2) lit. l) din O.U.G nr. 57/2019, la momentul redactării raportului de evaluare);
* Legea nr. 188/1999 privind Statutul funcționarilor publici, republicată, cu modificările și completările ulterioare(abrogată conform art. 597 alin. (2) lit. b) din O.U.G nr. 57/2019, la momentul redactării raportului de evaluare);
* O.U.G nr. 57/2019 privind Codul administrativ.
* *Structurile subordonate* Primăriei Municipiului Bacău sunt următoarele:
* Direcția Publică de Evidența Persoanelor;
* Direcția de Asistență Socială;
* Direcția de Dezvoltare Bacău;
* Poliția Locală a Municipiului Bacău;
* Sport Club Municipal Bacău.
* *Misiune / atribuţii/ competenţe***:**

Potrivit dispozițiilor art. 63 alin. (1) - (7) din Legea administrației publice locale nr. 215/2001, primarul, ca autoritate executivă, îndeplinește următoarele categorii principale de atribuții:

1. a) atribuții exercitate în calitate de reprezentant al statului, în condițiile legii;

 b) atribuții referitoare la relația cu consiliul local;

 c) atribuții referitoare la bugetul local;

 d) atribuții privind serviciile publice asigurate cetățenilor;

 e) alte atribuții stabilite prin lege.

(2) În temeiul alin. (1) lit. a), primarul îndeplinește funcția de ofițer de stare civilă și de autoritate tutelară și asigură funcționarea serviciilor publice locale de profil, atribuții privind organizarea și desfășurarea alegerilor, referendumului și a recensământului. Primarul îndeplinește și alte atribuții stabilite prin lege.

 (3) În exercitarea atribuțiilor prevăzute la alin. (1) lit. b), primarul:

* prezintă consiliului local, în primul trimestru, un raport anual privind starea economică, socială și de mediu a unității administrativ-teritoriale;
* prezintă, la solicitarea consiliului local, alte rapoarte și informări;
* elaborează proiectele de strategii privind starea economică, socială și de mediu a unității administrativ-teritoriale si le supune aprobării consiliului local.
1. In exercitarea atribuțiilor prevăzute la alin. (1) lit. c), primarul:
* exercită funcția de ordonator principal de credite;
* întocmește proiectul bugetului local și contul de încheiere a exercițiului bugetar și le supune spre aprobare consiliului local;
* inițiază, în condițiile legii, negocieri pentru contractarea de împrumuturi și emiterea de titluri de valoare în numele unității administrativ-teritoriale;
* verifică, prin compartimentele de specialitate, corecta înregistrare fiscală a contribuabililor la organul fiscal teritorial, atât a sediului social principal, cât și a sediului secundar.
1. În exercitarea atribuțiilor prevăzute la alin. (1) lit. d), primarul:
* coordonează realizarea serviciilor publice de interes local prestate prin intermediul aparatului de specialitate sau prin intermediul organismelor prestatoare de servicii publice și de utilitate publică de interes local;
* ia măsuri pentru prevenirea și, după caz, gestionarea situațiilor de urgență;
* ia măsuri pentru organizarea executării și executarea în concret a activităților din domeniile prevăzute la art. 36, alin. (6), lit. a) - d);
* ia măsuri pentru asigurarea inventarierii, evidenței statistice, inspecției și controlului efectuării serviciilor publice de interes local prevăzute la art. 36, alin. (6), lit. a) - d), precum și a bunurilor din patrimoniul public și privat al unității administrativ-teritoriale;
* numește, sancționează și dispune suspendarea, modificarea și încetarea raporturilor de serviciu sau, după caz, a raporturilor de muncă, în condițiile legii, pentru personalul din cadrul aparatului de specialitate, precum și pentru conducătorii instituțiilor și serviciilor publice de interes local;
* asigură elaborarea planurilor urbanistice prevăzute de lege, le supune aprobării consiliului local și acționează pentru respectarea prevederilor acestora;
* emite avizele, acordurile și autorizațiile date în competența sa prin lege și alte acte normative;
* asigură realizarea lucrărilor și ia măsurile necesare conformării cu prevederile angajamentelor asumate în procesul de integrare europeană în domeniul protecției mediului și gospodăririi apelor pentru serviciile furnizate cetățenilor.
1. Pentru exercitarea corespunzătoare a atribuțiilor sale, primarul colaborează cu serviciile publice deconcentrate ale ministerelor și celorlalte organe de specialitate ale administrației publice centrale din unitățile administrativ-teritoriale, precum și cu consiliul județean.
2. Numirea conducătorilor instituțiilor și serviciilor publice de interes local se face pe baza concursului organizat potrivit procedurilor și criteriilor aprobate de consiliul local, la propunerea primarului, în condițiile legii. Numirea se face prin dispoziția primarului, având anexat contractul de management.
* *Număr total poziţii/ funcţii prevăzute în statul instituţiei***:**

- Număr poziţii ocupate – funcții de execuție (la data de 31.12.2018): 571

- Număr poziţii vacante – funcții de execuție (la data de 31.12.2018): 76

- Număr funcţii de conducere: 37

- Număr posturi funcționari publici: 212

- Număr posturi personal contractual: 472

la care se adaugă angajații din cadrul serviciilor publice subordonate, astfel:

- Direcția Publică de Evidența Persoanelor;

- Direcția de Asistență Socială;

- Direcția de Dezvoltare Bacău;

- Poliția Locală a Municipiului Bacău;

- Sport Club Municipal Bacău;

- populația deservită fiind de 197.800 de locuitori.

Misiunea de evaluare a constat în analiza chestionarului transmis prin mesaj electronic de instituția evaluată în data de 13.06.2019 și în desfășurarea vizitei la fața locului, în data de 20 iunie 2019, începând cu orele 13:00, la sediul instituției din Calea Mărășești nr. 6, Mun. Bacău.

Temele de evaluare ce au făcut obiectul discuției au fost:

**(1) conflictele de interese;**

**(2) transparenţa instituţiilor publice şi accesul la informații de interes public;**

**(3) incompatibilități;**

**(4) declararea cadourilor;**

**(5) protecția avertizorului în interes public.**

Componența echipei de evaluare a fost următoarea:

* , inspector de integritate, Agenția Națională de Integritate, reprezentant al platformei autorităților independente și instituțiilor anticorupție;
* , consilier, Direcţia Integritate, Bună Guvernare și Politici Publice, Ministerul Lucrărilor Publice, Dezvoltării și Administrației, reprezentant al platformei de cooperare a administrației publice locale;
* , consilier, Direcţia Integritate, Bună Guvernare și Politici Publice, Ministerul Lucrărilor Publice, Dezvoltării și Administrației, reprezentant al platformei de cooperare a administrației publice locale.

Din partea Secretariatului Tehnic (ST) al Strategiei Naționale Anticorupție (SNA) 2016 - 2020 a participat domnul , personal de specialitate juridică asimilat judecătorilor și procurorilor în cadrul Direcției de Prevenire a Criminalității a Ministerului Justiției.

Reprezentanţii Primăriei Mun. Bacău, care au luat parte la întâlnire au fost:

* – Administrator public;
* – Secretarul Municipiului Bacău;
* – Inspector de specialitate;
* – Președintele Comisiei de monitorizare a sistemului de control intern managerial (CMSCIM);
* – Vicepreședintele CMSCIM.

La nivelul Primăriei Municipiului Bacău nu se realizează monitorizarea stadiului aplicării prevederilor SNA 2016-2020 la nivelul structurilor subordonate, singura formă de coordonare a elaborării și implementării documentelor strategice realizându-se în ceea ce privește SCIM (structurile subordonate transmit Primăriei Municipiului Bacău rapoartele de evaluare aferente).

**II. CONSTATĂRI**

Până la efectuarea misiunii de evaluare tematică, Primăria Municipiului Bacău a transmis direcției de specialitate din cadrul MDRAP, responsabilă cu monitorizarea implementării prevederilor SNA la nivel local, următoarele documente:

* Declaraţia de aderare la valorile şi principiile SNA;
* Planul de integritate privind implementarea SNA 2016-2020;
* Raportul privind stadiul implementării SNA 2016-2020 în anul 2018;
* Inventarul măsurilor de transparență instituțională, de prevenire a corupției, precum și a indicatorilor de evaluare aferent anului 2018;
* Răspunsul la chestionarul tematic de evaluare structurat pe temele de evaluare în anul 2019.

**A. CONFLICTE DE INTERESE**

Atât din discuțiile purtate la fața locului, cât și din chestionarul de evaluare astfel cum a fost completat de autoritatea evaluată, au rezultat următoarele:

1. În cadrul Primăriei Municipiului Bacău nu au existat situații în care Agenția Națională de Integritate să fi emis rapoarte de evaluare prin care să se constate încălcarea regimului juridic al conflictelor de interese, în cursul anului 2018. Drept consecință a acestui fapt, nu a fost cazul dispunerii de măsuri administrative;
2. În cadrul discuțiilor purtate la fața locului, cu ocazia desfășurării vizitei de evaluare, reprezentanții Primăriei au precizat că se asigură informarea atât a funcționarilor publici din cadrul aparatului de specialitate al primarului, cât și a consilierilor locali, cu privire la dispozițiile legale în vigoare în această materie, la începutul exercitării funcției publice, respectiv a mandatului, fiind acordată o atenţie deosebită acestor prevederi la nivel local;
3. Nu au existat situaţii de sesizare de către instituţie a Agenţiei Naţionale de Integritate cu privire la completarea necorespunzătoare a declaraţiilor de avere şi de interese;
4. În legătură cu implementarea de măsuri de identificare timpurie a incidentelor de integritate (avere nejustificată, conflict de interese), în vederea sesizării Agenției Naționale de Integritate (ex. audit intern, registrul conflictelor de interese) au fost avute în vedere informări individuale ale personalului cu privire la modul si termenele de depunere a acestor declarații;
5. La nivelul instituției a fost elaborat un cod de etică pentru funcționarii publici și personalul contractual - Codul etic și de integritate;
6. În legătură cu adoptarea unei proceduri interne privind prevenirea și gestionarea conflictelor de interese, reprezentanții Primăriei au precizat că este în curs de elaborare o procedură în acest sens;
7. Analizând Codul etic și de integritate s-a constatat existența unor prevederi sumare privind conflictele de interese și incompatibilitățile pentru funcționarii publici și personalul contractual;
8. Art. 23 al Codului etic și de integritate reglementează gestionarea conflictelor de interese, conținând Principiile de bază pentru tratarea conflictelor de interese, situațiile în care un funcționar public se află în conflict de interese, precum și o definiție a conflictului de interese după cum urmează: ”Prin conflict de interese se înțelege situația în care persoana ce exercită o funcție publică are un interes personal de natură patrimonială, care ar putea influența îndeplinirea cu obiectivitate a atribuțiilor care îi revin potrivit Constituției si altor acte normative“, definiție preluată din art. 70 al Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.
9. Codul este aplicabil întregului personal al Primăriei Municipiului Bacău, el a fost diseminat pe bază de semnătură. Aplicarea acestuia este monitorizată de către consilierul de etică, numit prin dispoziție a Primarului nr. 27439 din data de 22.05.2008.
10. Reprezentanții Primăriei Municipiului Bacău au precizat că la nivelul autorității nu au existat situații de emitere a unor avertismente de integritate de Sistemul PREVENT gestionat de ANI, cu privire la procedurile de achiziții publice derulate în anul 2018.
11. Două persoane au fost responsabilizate, prin completarea fișelor de post cu noi atribuții, pe linia aplicării la nivel intern a prevederilor Legii nr. 176/2010, respectiv, secretarul Primăriei și un consilier superior Serviciul resurse Umane.
12. Personalul din cadrul instituției nu a beneficiat, în perioada de referință, de programe de pregătire profesională în ceea ce privește regimul juridic al conflictelor de interese. De asemenea, persoanele desemnate pentru implementarea prevederilor Legii nr. 176/2010 nu au beneficiat, în perioada de referință, de programe de pregătire profesională în ceea ce privește prevederile legale referitoare la completarea și depunerea declarațiilor de avere și de interese.
13. În cursul anului 2018, nu au fost diseminate la nivelul instituției chestionare pentru evaluarea gradului de cunoaștere de către angajații instituției a normelor referitoare la conflictele de interese;
14. În ceea ce priveşte canalele de comunicare internă în cazul în care un angajat doreşte să sesizeze o situaţie de conflict de interese, reprezentanţii instituţiei au menţionat posibilitatea depunerii unei sesizări prin e-mail sau la registratura instituţiei;
15. Din discuțiile purtate la fața locului cu reprezentanții Primăriei Municipiului Bacău a rezultat faptul că persoanele responsabile, dar și personalul instituției cunosc prevederile Legii nr. 176/2010, astfel încât nu au fost cazuri de completare necorespunzătoare a declarațiilor de avere și de interese. De asemenea, reprezentanții au menționat faptul că au fost respectate termenele pentru depunerea declarațiilor de avere și de interese.
16. Ca și măsură de prevenire a unor eventuale situații de conflict de interese, în cadrul ședințelor Consiliului Local, consilierii locali nu participă la vot în cazul în care au un interes personal de natură patrimonială cu privire la problemele supuse dezbaterii pe ordinea de zi.
17. Canale de comunicare internă în cazul în care un angajat dorește să sesizeze o situație de conflict de interese este email-ul instituției și înscrierea sesizării la registratura instituției.
18. În cadrul acestei teme a fost abordată și tematica interdicțiilor post-angajare (pantouflage). În acest sens, instituția evaluată a precizat faptul că la angajarea în funcție, angajaților li se aduce la cunoștință despre această interdicție.
19. La nivelul instituţiei nu a fost adoptat un regulament intern care să prevadă procedura monitorizării situaţiilor de pantouflage şi nu a fost desemnată o persoană responsabilă cu monitorizarea acestor situaţii, însă la eliberarea din funcție, angajaților li se aduc la cunoștință (verbal) interdicţiile post-angajare prevăzute de lege.
20. Potrivit reprezentanţilor instituţiei, nu au fost adoptate măsuri de prevenire/remediere a situaţiilor de pantouflage şi nu au fost identificate cazuri în care persoanele care au exercitat activităţi de monitorizare şi control asupra societăţilor reglementate de Legea nr. 31/1990 sau a unităţilor cu scop lucrativ din sectorul public şi-au desfăşurat activitatea / au acordat consultanţă de specialitate acestora în termenul de 3 ani de la ieşirea din corpul funcţionarilor publici.

**B. TRANSPARENȚA INSTITUȚIILOR PUBLICE ȘI ACCESUL LA INFORMAȚII DE INTERES PUBLIC**

Urmare analizei paginii de internet a Primăriei Municipiului Bacău, a chestionarului de evaluare astfel cum a fost completat de autoritatea evaluată, precum şi a discuțiilor care au avut loc în cadrul vizitei de evaluare, au fost constatate următoarele:

1. La nivelul autorității publice a fost desemnată o persoană cu atribuții în ceea ce privește aplicarea dispozițiilor Legii nr. 544/2001. Atribuțiile persoanei desemnate sunt reglementate atât în *Regulamentul de organizare și funcționare* al autorității publice, cât și în fișa postului;
2. Persoana responsabilă de aplicarea Legii nr. 544/2001 nu a beneficiat de instruire de specialitate în perioada de raportare;
3. Cu referire la existența unei proceduri, precizăm că la nivelul autorității publice a fost adoptată Procedura de sistem denumită *Liberul Acces la Informații de Interes Public.* Potrivit documentelor puse la dispoziție de autoritatea publică evaluată, scopul procedurii sus-menționate este acela de a stabili modul de realizare a activității de furnizare a informațiilor de interes public în cadrul Primăriei Municipiului Bacău;

1. Procedura menționată anterior cuprinde și prevederi privind soluționarea reclamațiilor administrative și modelul de cerere privind furnizarea de informații de interes public, precum și două modele de reclamații administrative;
2. Din discuțiile purtate a rezultat faptul că sunt cunoscute prevederile Legii nr. 544/2001 privind liberul acces la informațiile de interes public.
3. Atât la avizierul instituției, cât și pe pagina web sunt publicate informații privind salarizarea funcțiilor/ pozițiilor din instituție. Totodată, atât pe pagina de internet cât și la avizierul instituției sunt publicate *lista cuprinzând documentele de interes public din instituție* și *lista cuprinzând categoriile de documente produse și/sau gestionate, potrivit legii, în cadrul instituției,* la secțiunea „*Primărie - Transparență*”, link-ul fiind [https://municipiulbacau.ro/primaria/#](https://municipiulbacau.ro/primaria/)).
4. Execuția bugetară pe anul 2018 este publicată pe pagina de internet a autorității publice la secțiunea Hotărâri ale Consiliului Local nr. 219 din 30.05.2019;
5. Pe pagina de internet a autorității publice există o secțiune de informare legislativă, link-ul fiind <https://municipiulbacau.ro/primaria/legislatia-organizare-functionare/>.
6. Ca metode de comunicare online a informațiilor de interes public, Primăria Municipiului Bacău folosește adresa directă de web, amintită anterior. Reprezentanții instituției au precizat că există o pagină oficială pe rețeaua de socializare Facebook “*Municipiul Bacău*”. De asemenea, este pusă la dispoziția celor interesați următoarea adresă de e-mail: contactprimarie@primariabacau.ro.
7. La nivelul instituției au fost primite, în anul 2018, un număr de 211 de solicitări de informații de interes public, înregistrate în registrul special. Reprezentanții primăriei au menționat că au fost și solicitări anonime.
8. Potrivit informațiilor furnizate de reprezentanții Primăriei cu ocazia desfășurării vizitei de evaluare, au fost situații de nerespectare a prevederilor Legii nr. 544/2001 în ceea ce privește termenele prevăzute de lege pentru formularea răspunsurilor la solicitările de informații de interes public, din cauza volumului mare al informațiilor solicitate, însă s-a comunicat petenților faptul că li se va comunica răspunsul;
9. Nu au fost reclamații administrative și nici plângeri în instanță, ca urmare a nerespectării termenului legal de transmitere a răspunsului;
10. La nivelul instituției nu există o persoană responsabilă pentru activitatea de publicare a datelor deschise, nici o procedură internă privind publicarea în format deschis; în cadrul chestionarului de evaluare, reprezentanții instituției au menționat, ca date disponibile și susceptibile a fi prezentate în format deschis, următoarele: Legea nr. 52/2003, Legea nr. 544/2001 – rapoarte de evaluare; Legea nr. 153/2017; achiziții; bugetul de venituri și cheltuieli al municipiului – Hotărârea Consiliului Local nr. 158/2019; nomenclator stradal; documente strategice;
11. Reprezentanții Primăriei au precizat că sunt întocmite anual rapoartele prevăzute de Legea nr. 544⁄2001, care se publică pe pagina de internet a Primăriei, fără a fi însă publicate şi în Monitorul Oficial al României, adresa de web fiind<https://municipiulbacau.ro/wp-content/uploads/2017/02/raport-de-evaluare-544-2018.pdf>.

De asemenea, pe pagina de internet se regasesc Rapoartele primarului privind starea economică, socială şi de mediu, cel pentru anul 2018 fiind publicat la adresa <https://municipiulbacau.ro/wp-content/uploads/2017/02/raport-privind-aplicarea-legii-52-pt.-anul-2018.pdf>.

Au existat situații cu privire la elaborarea unui act normativ promovat în procedură de urgență de către instituția evaluată, respectându-se toate prevederile Legii nr. 52/2003.

În urma dezbaterilor publice privind proiectul de act normativ, au fost afișate la sediul instituției și pe pagina de internet proprie următoarele documente: minuta dezbaterii publice, recomandările scrise colectate, versiunile actualizate ale proiectului de act normativ în diverse etape ale elaborării, rapoartele de avizare, precum și versiunea finală adoptată a actului normativ.

Se asigură publicitatea ședințelor Consiliului Local prin înregistrarea și postarea acestora pe pagina de internet a instituției și prin invitarea mass-media la aceste ședințe.

La nivelul instituției, persoana responsabilă pentru relația cu societatea civilă în cadrul proiectelor de acte normative supuse dezbaterii este dna Diana Ilie, fișa de post fiindu-i completată cu atribuțiile impuse de prevederile legale*.*

**C. INCOMPATIBILITĂȚI**

Din discuțiile purtate cu ocazia desfășurării vizitei de evaluare, precum și din analiza răspunsurilor la chestionarul referitor la evaluarea tematică privind implementarea Strategiei Naționale Anticorupție 2016-2020, au rezultat următoarele:

1. În cadrul Primăriei Municipiului Bacău, în cursul anului 2018 a existat o situație în care Agenția Națională de Integritate a emis un raport de evaluare prin care s-a constatat încălcarea regimului juridic al incompatibilităților. Raportul de evaluare cu privire la constatarea stării de incompatibilitate nu a rămas definitiv, raportul fiind contestat la Curtea de Apel Bacău. Drept consecință a acestui fapt, nu au fost luate măsuri administrative;
2. Având în vedere necesitatea prevenirii încălcării regimului juridic al incompatibilităților la nivelul instituției, se are în vedere elaborarea unei proceduri de sistem privind evitarea cazurilor de incompatibilitate.
3. Instituţia nu a implementat măsuri de identificare timpurie cu privire la incompatibilităţi, în vederea sesizării Agenţiei Naţionale de Integritate (ex. Audit intern, registrul funcţiilor sensibile, registrul incompatibilităţilor, solicitări de punte de vedere adresate ANI);
4. Cu referire la canalele de comunicare disponibile pentru situația în care un angajat/ funcționar public dorește să sesizeze o situație de incompatibilitate, se poate formula o avertizare în interes public;
5. Personalul din cadrul instituției nu a participat, în perioada de referință, la programe de pregătire profesională în ceea ce privește regimul juridic al incompatibilităților. De asemenea, în cadrul autorității publice, în cursul anului 2018, nu au fost diseminate chestionare pentru evaluarea gradului de cunoaștere de către angajați a normelor privind situațiile de incompatibilitate, dar se are în vedere un astfel de demers.

**D. DECLARAREA CADOURILOR**

Din răspunsul la chestionar, precum şi din discuțiile purtate cu reprezentanții Primăriei Municipiului Bacău, rezultă următoarele:

1. La nivelul anului 2018 nu a fost constituită, conform Legii nr. 251/2004, o comisie de evaluare și inventariere a bunurilor primite cu titlu gratuit cu prilejul unor acțiuni de protocol în exercitarea mandatului sau a funcției şi nu au existat documente de referinţă pentru declararea cadourilor;
2. Nu există o procedură internă privind declararea bunurilor primite cu titlu gratuit cu prilejul unor acțiuni de protocol în exercitarea mandatului sau a funcției și nu au fost diseminate chestionare pentru evaluarea gradului de cunoaștere de către angajații instituției a normelor referitoare la declararea cadourilor;
3. Potrivit reprezentanților autorității publice, în cursul anului 2018 nu a fost cazul declarării unor cadouri de natura celor ce fac obiectul declarării conform prevederilor Legii nr. 251/2004 şi, pe cale de consecinţă, nu au fost semnalate/identificate situaţii de nerespectare a dispoziţiilor legale privind declararea cadourilor;
4. Primăria Municipiului Bacău nu a desfăşurat programe de informare pentru personalul instituţiei cu privire la dispoziţiile legale aplicabile privind bunurile primite cu titlu gratuit cu prilejul unor acţiuni de protocol în exercitarea mandatului sau a funcţiei;
5. Reprezentanții instituției apreciază că gradul de cunoaștere a acestor dispoziții este scăzut.

**E. PROTECȚIA AVERTIZORILOR ÎN INTERES PUBLIC**

Din răspunsul la chestionar, precum şi din discuțiile purtate cu reprezentanții Primăriei Municipiului Bacău, rezultă următoarele:

1. Nu există la nivelul autorității o procedură distinctă cu privire la avertizorii în interes public, aceştia urmând a sesiza primarul, în audiență, sau în scris, prin registratură sau email. De asemenea, nu există o persoană responsabilă cu primirea și soluționarea avertizărilor în interes public;
2. În cursul anului 2018 nu au fost înregistrate avertizări în interes public, formulate cu invocarea legii speciale și nu a fost cazul să se dispună măsuri specifice de protecţie sau măsuri administrative. Nu au fost înregistrate plângeri în instanţă formulate cu privire la încălcări ale legii în cadrul instituţiei;
3. Personalul din cadrul instituţiei nu a beneficiat, în perioada de referinţă, de programe de (in)formare în ceea ce priveşte regimul protecţiei avertizorilor în interes public.

**III. BUNE PRACTICI**

-

**IV. RECOMANDĂRI**

**A. CONFLICTE DE INTERESE**

Se recomandă:

1. Definitivarea procedurii interne privind prevenirea și gestionarea conflictelor de interese, conform prevederilor Legii nr. 161/2003 și diseminarea acesteia către toți angajații;
2. Asigurarea participării la programe de formare profesională cu privire la regimul juridic al conflictului de interese a persoanelor responsabile de implementarea prevederilor legale privind declarațiile de avere și de interese, precum și a tuturor angajaților care au obligația să depună declarații de avere și de interese;
3. Diseminarea, la nivelul autorității publice, a unor chestionare pentru evaluarea gradului de cunoaștere de către angajații instituției a normelor privind situațiile de conflicte de interese și adoptarea ulterioară, dacă este cazul, de măsuri care să asigure îmbunătățirea gradului de cunoaștere a prevederilor legale în materie;
4. Asigurarea participării persoanei desemnate cu implementarea prevederilor Legii nr. 176/2010, precum și a restului personalului din cadrul autorității publice, la programe de pregătire profesională în ceea ce privește regimul juridic al conflictului de interese;
5. Implementarea de măsuri de identificare timpurie a incidentelor de integritate (avere nejustificată, conflict de interese), în vederea sesizării Agenţiei Naţionale de Integritate (ex. Audit intern, registrul conflictelor de interese);
6. Întocmirea unor liste/evidențe de către personalul de la resurse umane cu persoanele care au monitorizat sau controlat societăți reglementate de Legea nr. 31/1990 sau alte unități cu scop lucrativ din sectorul public, inclusiv regii autonome sau cele care au fost implicate în procesul de elaborare a cererilor de finanțare/caiete de sarcini din fonduri europene și/sau fonduri naționale aferente acestora, care să fie transmise compartimentelor de specialitate din structura centrală precum și subordonatelor, pentru a fi avute în evidență, timp de 3 ani, conform art. 94 alin. 3 din Legea nr. 161/2003, în vederea semnalării cazurilor interzise de lege;
7. În privința situațiilor de interdicție post angajare se recomandă următoarea posibilă modalitate de abordare:
* în cazul obținerii şi a utilizării fondurilor europene şi/sau a fondurilor publice naționale: posibilitatea transmiterii unei adrese de informare către beneficiarii persoane fizice/juridice de drept privat, privind încetarea contractului de muncă a unei persoane din instituție care a fost implicată, ca membru al echipei unui proiect, în elaborarea cererii de finanțare și a caietelor de sarcini (și asupra interdicției de angajare în acea entitate pe parcursul unei perioade de cel puțin 12 luni de la semnarea contractului de finanțare);
* în cazul funcționarului public care a desfășurat activități de monitorizare şi control la societățile comerciale sau alte unități cu scop lucrativ, transmiterea unei adrese de informare privind încetarea raportului de serviciu al acestui funcționar către aceste entități și precizarea prevederilor legii privind interdicția acestei persoane de a se angaja, timp de 3 ani, la operatorii economici în cauză.
1. Elaborarea, dacă se apreciază necesar și există fluctuații de personal care să o impună, a unui regulament intern/ procedură de lucru care să prevadă procedura monitorizării situaţiilor de pantouflage și desemnarea unei persoane responsabilă cu monitorizarea situaţiilor de pantouflage. Aceasta include aducerea la cunoştinţa personalului, la încetarea raporturilor de serviciu, a dispoziţiilor legale în materia interdicţiilor post-angajare;
2. Elaborarea și diseminarea unui chestionar privind evaluarea gradului de cunoaștere de către angajații instituției a interdicției post-angajare (pantouflage-ul);
3. Organizarea și efectuarea unor sesiuni de pregătire profesională în ceea ce privește regimul juridic al conflictului de interese și incompatibilităților, cu privire la completarea declarațiilor de avere și interese, precum și cu referire la prevederile procedurii interne în domeniu, cu întreg personalul.

**B. ACCESUL LA INFORMAȚII DE INTERES PUBLIC**

Se recomandă:

1. Crearea unei secțiuni *„Legislație utilă”* pe pagina de internet a instituției cu textele la zi ale actelor normative de interes (privind activitatea instituției, privind regimul declarării averilor și a intereselor, privind regimul incompatibilităților, etc.), conform art. 5 din Legea nr. 544/2001;
2. Asigurarea participării la activități de instruire profesională a persoanelor responsabile de implementarea prevederilor Legii nr. 544/2001, republicată, precum și ale Legii 52/2003.

**C. INCOMPATIBILITĂȚI**

Se recomandă:

1. Elaborarea unei proceduri interne privind declararea bunurile primite cu titlu gratuit cu prilejul unor acțiuni de protocol în exercitare mandatului sau a funcției, în măsura în care autoritatea publică apreciază că nu este suficient cadrul normativ în vigoare și diseminarea acesteia către personalul instituției prin semnătură de luare la cunoștință; Procedura va trebui să detalieze modalitatea de declarare a cadourilor, persoana de contact din cadrul instituției în materia declarării cadourilor, opțiunile pe care declarantul le are cu privire la respectivele bunuri, modalitatea de preluare a bunurilor în gestiunea instituției și destinația acestora.
2. Asigurarea publicării, conform Legii nr. 251/2004, la sfârşitul fiecărui an, a listei cuprinzând bunurile primite potrivit prezentei legi şi a destinaţiei acestora, pe pagina de Internet a autorității publice ori în Monitorul Oficial al României, Partea a III-a;
3. Asigurarea participării permanente a personalului din cadrul autorității publice la programe de pregătire profesională în ceea ce privește regimul juridic al incompatibilităților;
4. Diseminarea, la nivelul autorității publice, a unor chestionare pentru evaluarea gradului de cunoaștere de către angajații autorității a normelor privind situațiile de incompatibilitate și adoptarea ulterioară, dacă este cazul, de măsuri care să asigure îmbunătățirea gradului de cunoaștere a prevederilor legale în materie.

**D. DECLARAREA CADOURILOR**

Se recomandă:

1. Constituirea unei comisii de evaluare și inventariere a bunurilor primite cu titlu gratuit cu prilejul unor acțiuni de protocol în exercitarea mandatului sau a funcției;
2. Elaborarea unei proceduri interne privind declararea cadourilor și diseminarea acesteia către personalul instituției prin semnătură de luare la cunoștință;
3. Organizarea unei sesiuni de informare privind legislația în domeniul declarării bunurilor primite cu titlu gratuit, cu prilejul unor acțiuni de protocol, în exercitarea mandatului sau a funcției, pentru toate persoanele cărora le sunt aplicabile prevederile legislației în domeniu;
4. Verificarea gradului de cunoaștere/aprofundare a legislației și a procedurii existente la nivel intern (spre exemplu, prin distribuirea în vederea completării a unui chestionar tematic de evaluare personalului autorității publice) și luarea măsurilor necesare, dacă este cazul, pentru îmbunătățirea gradului de cunoaștere a prevederilor legale în această materie;
5. Asigurarea publicării, conform Legii nr. 251/2004, la sfârşitul fiecărui an, a listei cuprinzând bunurile primite potrivit prezentei legi şi a destinaţiei acestora, pe pagina de Internet a autorității publice ori în Monitorul Oficial al României, Partea a III-a (în situația în care există).

**E. PROTECȚIA AVERTIZORILOR ÎN INTERES PUBLIC**

Se recomandă:

1. Desemnarea unei persoane responsabile cu primirea și soluționarea avertizărilor în interes public; Se recomandă ca la desemnarea acesteia să fie avute în vedere toate categoriile de personal din instituție (demnitari, funcționari publici și personal contractual). Se apreciază că această persoană nu poate fi consilierul de etică, această categorie fiind specifică numai funcționarilor publici.
2. Elaborarea unei proceduri interne privind protecția avertizorului în interes public și diseminarea acesteia către personalul instituției prin semnătură de luare la cunoștință;
3. Reglementarea unui canal de comunicare internă, în plus față de cel de audiență, în cazul în care un angajat dorește să sesizeze o faptă de încălcare a legii în legătură cu activitatea instituției (de exemplu crearea unei adrese de e-mail care să fie destinată doar acestor sesizări)
4. Organizarea unei sesiuni de informare privind legislația în domeniul protecției avertizorului în interes public, precum și cu referire la prevederile procedurii interne în domeniu, la care să participe întreg personalul al autorității publice;
5. Verificarea gradului de cunoaștere/aprofundare a legislației în materie, eventual prin aplicarea unor chestionare de evaluare și adoptarea unor măsuri de îmbunătățire a gradului de cunoaștere, dacă sunt necesare.

**RECOMANDĂRI CU CARACTER GENERAL:**

1. Se recomandă cunoașterea la nivelul instituției, a numărului total de persoane care, fie în structura centrală, din cadrul subordonatelor sau structurilor coordonate de aceasta, își desfășoară activitatea în cadrul acestui serviciu public, prin raportare la numărul total al locuitorilor comunității deservite. Potrivit standardului general de publicare a informațiilor de interes public, disponibil la: [http://www.just.ro/strategii-si-politici/strategii-nationale/](http://www.just.ro/strategii-si-politici/strategii-nationale/%20) cunoașterea numărului de persoane aflate în funcția publică și raportarea la numărul de persoane beneficiare a serviciului public reprezintă, de altfel, un aspect firesc al oricărui demers de management instituțional. Potrivit standardelor internaționale în materie, buna guvernare este definită ca exercitarea puterii sau a autorității - economică, administrativă sau de altă natură, în vederea gestionării resurselor și activităților într-o manieră echitabilă, transparentă, etică și nediscriminatorie. Având în vedere faptul că administrația publică este finanțată de contribuabili, îi revine acesteia misiune de a-și evalua public activitățile nu numai din perspectiva programelor socio-economice oferite cetățenilor, ci și a modului în care își îndeplinește sarcinile aplicând aceste programe, trebuind să fie eficientă în funcționarea sa.

2. În timpul discuțiilor s-a subliniat importanța stabilirii cu acuratețe a riscurilor și vulnerabilităților la corupție (fără ca demersul să se limiteze la propria structură, ci și la îndrumarea cu caracter general pentru toate structurile subordonate sau aflate în coordonarea instituției). Pentru persoanele care ocupă funcții sensibile sunt necesare, din această perspectivă, măsuri suplimentare, inclusiv din perspectiva protecției avertizorului de integritate, dar și a măsurilor privind *pantouflage*-ul.

3. Este necesară abordarea problematicii SNA cu responsabilitate și în mod aprofundat de către întreg personalul instituției, nu numai de către persoanele responsabile cu gestionarea documentelor produse în acest context.